**Zásady rozpisu dodatočnej štátnej dotácie na štipendiá doktorandov za rok 2025 podľa Akčného plánu Národnej stratégie výskumu, vývoja a inovácií**

(1) Dotácia na štipendiá študentov 3. stupňa (doktorandského) verejným vysokým školám sa poskytuje na základe Dohody o spolupráci MŠVVaM a CEZ ÚV SR: 829/2024 zo dňa 26. 8. 2024, ktorá upravuje vykonávanie opatrení Akčného plánu Národnej stratégie výskumu, vývoja a inovácií, konkrétne opatrenie č. 2.2.1.1 Poskytovanie štipendií pre doktorandov.

(2) Výška dotácie na rok 2025 pre verejné vysoké školy je 2 605 295 €, z tejto dotácie sa poskytne 50 štipendií pre študentov 3. stupňa (doktorandského), interná forma, výška jedného štipendia je 52 105,90 €. Dotácia je účelovo viazaná a verejná vysoká škola ju môže použiť výhradne na štipendiá podľa § 54, odsek 18 zákona č. 131/2002 Z. z. o vysokých školách. Podmienkou získania dotácie je vypísanie prijímacieho konania (dotácia nemôže byť použitá na úhradu štipendií už prijatých študentov).

(3) Na rozpis dotácie sa uplatní § 26aa, odsek 1, písmeno b) zákona č. 172/2005 Z. z. o organizácii štátnej podpory výskumu a vývoja, podľa ktorého sa výsledky periodického hodnotenia výskumnej, vývojovej alebo umeleckej a ďalšej tvorivej činnosti používajú aj na účely „rozpisu dotácií verejným vysokým školám poskytovaným ministerstvom školstva“.

(4) Pri rozpise dotácie sa postupuje v súlade s prílohou 6, odsek 3, písmeno e) Metodiky rozpisu štátnej dotácie na rok 2025 tak, že všetky výsledky periodického hodnotenia verejných vysokých škôl (profily kvality VER 2022) okrem nehodnotených pracovísk s počtom zamestnancov pod 5 sa vynásobia váhami tak, že percentuálny podiel svetovej kvality sa násobí váhou 8, percentuálny podiel významnej medzinárodnej kvality sa násobí váhou 5, percentuálny podiel medzinárodnej kvality sa násobí váhou 3, percentuálny podiel národnej kvality sa násobí váhou 1 a percentuálny podiel nezaradených výstupov sa násobí váhou 0, a výsledky sa sčítajú, čím vznikne počet bodov.

(5) Všetky príslušné pracoviská verejných vysokých škôl sa usporiadajú zostupne podľa výsledkov bodového hodnotenia podľa odseku 4) od najvyššieho hodnotenia po najnižšie, a stanovuje sa hranica bodového hodnotenia pre prvých 50 pracovísk, ktorá vzhľadom na výšku dotácie a počet predstavuje v roku 2025 počet 332 bodov, teda dotácia na štipendium sa poskytne každému pracovisku, ktoré získalo 332 a viac bodov podľa odseku 4. Zoznam všetkých pracovísk a ich bodových hodnotení sa nachádza v prílohe 1.

(6) Verejná vysoká škola je povinná zabezpečiť prijímacie konanie tak, aby bola štátna dotácia poskytnutá výhradne tým súčastiam a pracoviskám a tým oblastiam výskumu, ktoré sú uvedené v prílohe 1.

(7) V prípade, že výsledky periodického hodnotenia za danú oblasť výskumu sú uvedené za celú inštitúciu (celú verejnú vysokú školu), alebo na príslušnej súčasti v danej oblasti výskumu poskytuje doktorandské štúdium viac pracovísk, rozhoduje o pridelení príslušného štipendia verejná vysoká škola.

(8) V prípade, že súčasť verejnej vysokej školy alebo pracovisko, uvedené v prílohe 1 ako prijímateľ štátnej dotácie, neposkytuje štúdium 3. stupňa v danej oblasti výskumu, je verejná vysoká škola povinná ponúknuť príslušnú časť dotácie inému svojmu pracovisku tak, že v prvej etape sa ponúkne príslušnej súčasti alebo fakulte dodatočné miesto v iných oblastiach výskumu, ktoré sú však uvedené ako príjemcovia v prílohe 1, a v druhej etape sa ponúkne dodatočné miesto inej fakulte alebo súčasti, pričom sa rešpektuje príslušná oblasť výskumu, a ak nie je, ponúkne sa inej fakulte alebo súčasti danej verejnej vysokej školy aj v inej oblasti výskumu.

(9) Ak príslušné doktorandské miesta a štipendiá na danej verejnej vysokej škole nie sú rozdelené ani uplatnením postupu podľa odseku 8, môže verejná vysoká škola ponúknuť príslušnú časť štátnej dotácie fakultám a súčastiam v tých vedných oblastiach, ktoré dosiahli náhradnú bodovú hodnotu aspoň 300 bodov podľa prílohy č. 1.

(10) Verejná vysoká škola, ktorá získala najmenej 3 miesta, je povinná pri zachovaní kvality na prijímacom konaní udeliť štipendium 1 uchádzačovi, ktorý nie je občanom Slovenskej republiky, pokiaľ je v prijímacom konaní úspešný. Verejná vysoká škola, ktorá získala najmenej 8 miest, je povinná pri zachovaní kvality na prijímacom konaní udeliť štipendium 2 uchádzačom, ktorí nie sú občanmi Slovenskej republiky, pokiaľ sú v prijímacom konaní úspešní.